****

**Projekts “Durbes muižas kalpu mājas arhitektoniski mākslinieciskā izpēte** **un atjaunošanas koncepcijas izstrāde ”**

Īstenots projekts saskaņā ar finansēšanas līgumu *Nr.2018-2-KMA058* starp Valsts kultūrkapitāla fondu (VKKF) un Tukuma novada Domi par Durbes muižas kalpu mājas arhitektoniski māksliniecisko izpēti un atjaunošanas koncepcijas izstrādi.

Durbes muižas apbūve ir valsts nozīmes kultūras piemineklis, kas tapis laikā no 17. gadsimta beigām līdz pat 20. gs. sākumam, savukārt pils tiešā tuvumā esošā agrākā kalpu māja, kuras apjoms veidojies 18. gadsimta nogalē un pašreizējo veidolu ieguvis 19. gadsimta pirmajā ceturksnī, ir viena no nozīmīgākajām un pamanāmākajām šī ansambļa būvēm. Kalpu māja kopš nodošanas muzeja rīcībā tiek izmantota kā vieta muzeja priekšmetu krātuvēm un restaurācijas darbnīcām, kas laika gaitā zaudējusi lielu daļu sākotnējo būvelementu un nonākusi avārijas stāvoklī.

Arhitektoniski mākslinieciskās izpētes rezultātā ir iegūta maksimāli objektīva informācija par ēkas būvvēsturi, tās vēsturisko plānojumu un apdari visos tās pastāvēšanas etapos, kā arī izstrādāts uz objektīvām zināšanām balstīts konceptuāls ieteikums ēkas atjaunošanai.

Paveiktais darbs ir nozīmīgs etaps ceļā uz vēl vienas Durbes pils kompleksa būves atjaunošanu tās sākotnējā izskatā, būtiski paaugstinot visa Durbes muižas apbūves ansambļa kultūrvēsturisko vērtību, dodot iespēju ēku racionāli izmantot muzeja vajadzībām (tai skaitā jaunu ekspozīciju veidošanai) un padarot to ievērojami saistošāku apmeklētājiem.



*Attēls: Durbes muižas kalpu māja*

Kopējas projekta izmaksas ir 3865,50 *(trīs tūkstoši astoņi simti sešdesmit pieci euro, un 50 centi)* no kurām VKKF finansējums 3000,00 *(trīs tūkstoši euro un 00 centi).*